EuroBench/eurobench-wiki-lt-topics huggingface dataset:
Tema: Politikai
Žairas Mesijasas Bolsonaras (Jair Messias Bolsonaro, g. 1955 m. kovo 21 d. Gliserijuje) – Brazilijos politikas, nuo 2019 m. sausio 1 d. iki 2022 m. lapkričio 4 d. – 38-tasis Brazilijos prezidentas. Postą perėmė iš Michel Temer. Buvęs kariškis, nuo 1991 m. buvo renkamas atstovu į Brazilijos Kongreso Atstovų Rūmus vienoje iš Rio de Žaneiro rinkiminių apygardų. Keletą kartų keitė partijas; nuo 2018 m. priklauso Socialliberalų partijai (Partido Social Liberal, PSL). Atstovauja dešiniąsias konservatyviąsias ir neoliberalias pažiūras. Dėmesį į save patraukė prieš moteris, homoseksualus nukreiptomis kalbomis bei rasistiniais ir Brazilijos karinę diktatūrą (1964–1985) ginančiais pasisakymais. Antrame Brazilijos prezidento rinkimų ture surinko 55,1 % balsų.
Tema: Upės
Pendė (pranc. Pendé) arba Rytų Logonė (Logone Oriental) – upė Centrinės Afrikos Respublikoje ir Čade; viena iš Logonę sudarančių upių (Šario baseinas). Prasideda aukštumose Centrinės Afrikos Respublikos vakaruose, Uhamo–Pendės prefektūroje. Teka į šiaurės rytus, šiaurę, vidurupyje patenka į Čado teritoriją. Ties Madana susilieja su Mbere (Vakarų Logone) ir sudaro Logonę. Upė būna vandeninga nuo liepos iki lapkričio, o debito maksimumą (555 m³/s) pasiekia rugsėjį. Likusią metų dalį būna mažai vandeninga, ypač kovą ir balandį (4,9 m³/s). Prie Pendės įsikūręs Paugolis (CAR), Gorė, Doba (Čadas).
Tema: Upės
Majo Kebis (pranc. Mayo Kébbi) – upė Čade ir Kamerūne; Benuė dešinysis intakas. Prasideda plynaukštėje, aukštupyje teka į šiaurės vakarus labai slenkstėta vaga, sudaro Gautijo krioklį. Toliau prateka šlapynes, per Fiangos ežerą jungiasi su Logonės upe, kuri savo poplūdžių metu atneša daug vandens į Majo Kebį. Toliau teka į pietvakarius, prateka Trenės ir Lerės ežerus. Žemupyje teka Kamerūno teritorija, įteka į Benuė 14 km į rytus nuo Garua. Majo Kebis prateka Bendero–Lerės laukinės gamtos rezervatą.
Tema: Politikai
Algimantas Andreika (1950 m. birželio 11 d. Klaipėdoje – 2000 m. gegužės 20 d. Vilniuje) – žinomas Lietuvos drastiškų pasipriešinimo akcijų sovietiniam okupaciniam režimui dalyvis, antisovietinės pogrindžio spaudos bendradarbis ir platintojas, antiokupacinių pareiškimų autorius ir platintojas, politinis kalinys ir disidentas, kovojęs už Lietuvos nepriklausomybę.
Tema: Politikai
Karlailas Glinas (Carlyle Glean, 1932 m. vasario 11 d. – 2021 m. gruodžio 21 d.) – Grenados politikas, 2008–2013 m. ėjęs šalies generalgubernatoriaus pareigas. Jis atstovavo oficialiai šalies valdovei karalienei Elžbietai II. Nuo 1990 iki 1995 m. Karlailas Glinas dirbo šalies mokslo ministru.
Tema: Upės
Gulbių upė arba Svonas (angl. Swan River) – upė Australijos pietvakariuose, Vakarų Australijos valstijoje. Ilgis 280 km (kitais duomenimis 360 km), baseino plotas apie 126 000 km². Prasideda prie Jileringo (Yealering), teka į šiaurės vakarus pro Bruktoną, Beverlį, Jorką ir Nortamą, ties Tudžėjumi pasuka į pietvakarius, kerta Darlingo kalnagūbrį, teka pajūrio lyguma pro Pertą, ties Frimantlu įsilieja į Indijos vandenyną. Aukštupyje ir vidurupyje (iki 72 km nuo žiočių) vadinama Eivonu (Avon River). Aukštupyje yra stačių tarpeklių, slenksčių, žemupys praplatėja, sudaro estuariją. Vasarą ir rudenį aukštupys išdžiūsta. Žemupys laivuojamas, žiotyse įsikūręs Frimantlo uostas. Gulbių upės intakų vanduo kaupiamas tvenkiniuose ir naudojamas Perto vandentiekio sistemoje; iš Manderingo tvenkinio 557 km ilgio vamzdynu transportuojamas į Kalgurlį. Upės slėnio atkarpa aukščiau Perto – vienas pagrindinių Vakarų Australijos vynininkystės regionų. Žemupį 1697 m. tyrinėjo olandų keliautojas Vilemas de Vlaminkas (Willem de Vlamingh), kuris pavadino upę pagal joje pastebėtas juodąsias gulbes. 1829 m. upės žiotyse įkurta Gulbių upės kolonija, davusi pradžią Perto miestui ir Vakarų Australijos valstijai.
Tema: Medicina
Heparinas – sotusis glikozaminoglikanas, plačiai naudojamas kaip įšvirkščiamasis kraujo antikoaguliantas, turintis didžiausią neigiamo krūvio tankumą iš visų biologinių molekulių. Aptinkamas bazofiluose ir putliosiose ląstelėse. Jo daugiausia randama kepenyse, plaučiuose ir žarnyno sienelėje. Heparinas sulėtina kraujo krešėjimą, tokiu būdu mažindamas trombų susidarymą kraujagyslėse, taip pat silpnina trombocitų sulipimą, mažina uždegimą. Vartojamas gydyti miokardo infarktą, arterijų ir venų trombozę.
Tema: Upės
Paukščių sala (svk. Vtáčí ostrov) – nedidelė salelė Slovakijoje, į pietvakarius nuo Šamorino, Dunojaus upėje įrengtame Gabčikovo tvenkinyje, Hrušovskos užutėkyje. Plotas – 6,86 ha. Paviršių užima daugiausia pievos, yra retmiškių, pavienių medžių. Pakrantės skardingos, sunkiai prieinamos. Paukščių sala – svarbi vandens paukščių buveinė. Čia peri rudagalviai kirai, juodagalviai kirai, upinės žuvėdros, žiemoja kuoduotosios antys, rudagalvės antys, baltakaktės žąsys.
Tema: Politikai
Borutas Pahoras (slovėn. Borut Pahor, g. 1963 m. lapkričio 2 d. Postoinoje, dab. Slovėnijoje) – slovėnų politinis ir valstybės veikėjas, europarlamentaras. Nuo 2012 m. – Slovėnijos prezidentas. 2017 m. birželio mėn. B. Pahoras su oficialiu vizitu lankėsi Lietuvoje.
Tema: Paukščiai
Trogoniniai paukščiai (Trogoniformes) – paukščių (Aves) būrys. Kūnas 23-40 cm. Sparnai trumpi, platūs, uodega paprastai ilga. Snapas platus. Aplink akis plikos odos lopas. Plunksnos purios, dažnai žvilgančios. Paplitę Azijos, Afrikos ir Amerikos tropikų miškuose. Monogamai. Peri drevėse ir ištuštėjusiuose termitynuose. Dėtyje 2-4 kiaušiniai. Peri patelė ir patinas. Jaunikliai paukščiukinio tipo. Minta vabzdžiais ir smulkiais vaisiais, taip pat moliuskais ir ropliais. Būryje viena šeima – trogonai (Trogonidae), 39 rūšys. Žinomiausia rūšis – kecalis (Pharomachrus mocinno).
Tema: Politikai
Leonidas Ivanovičius Pasečnikas (rus. Леони́д Ива́нович Па́сечник, ukr. Леонід Іванович Пасічник, g. 1970 m. kovo 15 d.) – separatistinės Luhansko Liaudies Respublikos lyderis. Anksčiau, 2014–2017 m., jis ėjo respublikos valstybės saugumo ministro pareigas.
Tema: Rašytojai
Juozapas Antanas Legavičius (lenk. Józef Antoni Legowicz, 1743 m., Maladečinos rajonas, Lietuvos Didžioji Kunigaikštystė – 1812 m. Karkažiškėse) - kunigas, švietėjas, pamokslininkas, rašytojas, Vilniaus akademijos alumnas.
Tema: Paukščiai
Šiaurinis padūkėlis, arba šiaurinis smigikas (Morus bassanus) – padūkėlinių (Sulidae) šeimos irklakojinis paukštis. Tai labai aptakus ir puikiai prisitaikęs nardyti iš aukštai gaudant žuvį paukštis. Sparnai ilgi ir siauri, snapas – durklo formos. Gyvena kolonijomis ant stačių šlaitų. Deda vieną melsvos spalvos kiaušinį. Peri abu porelės nariai. Kartais atsitiktinai po audrų užklysta į Lietuvos pajūrį.
Tema: Politikai
Dimitris Christofijas (gr. Δημήτρης Χριστόφιας, g. 1946 m. rugpjūčio 26 d. – 2019 m. birželio 21 d.) – kairysis Kipro politikas, 2008–2013 m. prezidentas, 2001–2008 m. parlamento pirmininkas, taip pat AKEL generalinis sekretorius (1988–2009 m.). Dimitris Christofijas buvo pirmasis komunistas Kipro prezidentas ir vienintelis šalies vadovas komunistas tarp Europos Sąjungos narių.
Tema: Politikai
Martinas Bormanas (vok. Martin Bormann, 1900 m. birželio 17 d. Halberštate – 1945 m. gegužės 2 d. Berlyne) – Trečiojo Reicho valstybinis ir politinis veikėjas. Vokietijos nacionalsocialistinės darbininkų partijos kanceliarijos vadovas, „fiurerio asmeninis sekretorius“, reichsleiteris (1933), reichsministras be portfelio, artimiausias A.Hitlerio bendražygis, karo pabaigoje tapęs vienu įtakingiausiu Reicho vadovų. Niurnbergo tribunole už akių nuteistas mirties bausme.
Tema: Filmai
Džeimsas Bondas (angl. James Bond), dar žinomas kodiniu pavadinimu 007, – išgalvotas slaptasis agentas britas, 1953 m. sukurtas rašytojo Jano Flemingo. Po autoriaus mirties (1964 m.) apie Bondą rašė daugybė kitų rašytojų. Apie Bondą nuo 1962 m. kuriama filmų serija. Iki šiol sukurti 25 filmai. Džeimsas Bondas yra Jungtinės Karalystės karinės žvalgybos tarnybos, dar vadinamos MI6, agentas. Visi „bondiados“ filmai turi bendrų bruožų: pavyzdžiui, be paties Bondo, veikia kiti nuolatiniai personažai – slaptosios tarnybos viršininkas/viršininkė M, taip pat Bondo mergina, kiekviename filme vaidinama vis kitos aktorės. Bondas susiduria su vis kitu priešininku, paprastai vykdo didelio masto „pasaulio gelbėjimo“ užduotis, pasinaudodamas išradinga ginkluote, technologijomis, specialiosios tarnybos išradėjų „sukurtais“ įtaisais.
Tema: Medicina
Molekulinė biologija – biologijos šaka, tirianti biologinius molekulinius procesus ir siekianti suprasti ląstelėje veikiančią biomolekulių sintezę, modifikaciją, mechanizmus ir sąveikas. Šiuolaikinė molekulinė biologija baigia susilieti su biochemija ir abu terminai naudojami vienas vietoj kito arba kartu.
Tema: Paukščiai
Emu (Dromaius novaehollandiae) – beketerių (Ratitae) paukščių antbūrio eminių (Dromaiidae) šeimos paukštis. Šeimoje tik viena rūšis. Aukštis iki 170 cm, masė 40-55 kg. Sparnai sunykę. Plunksnos pilkai rudos, šeriuotos ir nusvirusios. Jos turi papildomą stiebą, kuris didumu prilygsta pagrindiniam. Kojos didelės, sparnai mažyčiai. Pečių juostoje yra raktikaulių liekanos. Minta sėklomis ir uogomis. Ieškodami maisto nukeliauja didelius atstumus. Gyvena Australijos pusdykumėse.
Tema: Medicina
Akių astigmatizmas – akies optinės sistemos būklė, kai šviesos spinduliai nevienodai laužiami skirtinguose akies meridianuose. Turint šią ydą daiktų ir vaizdo kontūrai yra matomi neryškūs. Turint astigmatizmą spindulių pluoštas iš vieno taško praėjęs pro akies optines terpes, nebesusirenka akies tinklainėje į židinį. Ši liga dažnai būna paveldima, gali atsirasti po akies traumų, operacijų, uždegimų. Akomodacija ir ilgalaikė jos įtampa ne visuomet padeda geriau matyti ir dažnai pereina į spazmą. Astigmatizmas yra koreguojamas akiniais, cilindriškai gaubtais stiklais.
Tema: Politikai
Antonio Saca (pilnas isp. Elías Antonio Saca González, g. 1965 m. kovo 9 d., Usultane) – Salvadoro prezidentas nuo 2004 m. birželio 1 d. iki 2009 m. birželio 1 d. Tėvai kilę iš Palestinos. Prieš tapdamas prezidentu dirbo žurnalistu. Rinkimuose dalyvavo nuo konservatyviojo Nacionalinio Respublikonų aljanso. Laimėjo rinkimus surinkęs 57.7 % (antroje vietoje Schafik Handal 35.6 %) ir pakeitė anksčiau prezidento pareigas ėjusį Francisco Flores Pérez.
Tema: Kalnai
Tirič Miras (urd. ترچ میر) − kalnas Pakistano šiaurėje, aukščiausia Hindukušo viršukalnė. Tirič Miras išsidėstęs už 240 km į šiaurės vakarus nuo Nanga Parbato kalno ir apie 300 km nuo Kabulo ir Pešavaro. Kalnas atsišakoja į visas puses ir tos atšakos jungia jį su kitomis viršukalnėmis. Tarp šių viršukalnių yra stambūs ledynai. 1950 m. pirmą kartą į Tirič Mirą užkopė norvegų ekspedicija, vadovaujama Arnė Neso (Arne Næss).
Tema: Upės
Intakas – upelis arba upė, įtekanti į kitą, pagrindinę upę. Intakas nuo pagrindinės upės paprastai skiriasi mažesniu vandeningumu, slėnio ir vagos pločiu, bendru ilgiu. Nors būna išimčių, pavyzdžiui: vandeningesnė Angara yra Jenisėjaus intakas, ilgesnis Smilgaitis yra Smilgos intakas. Intakai yra skirstomi į kairiuosius ir dešiniuosius (pagal pusę, iš kurios jie įteka į pagrindinę upę) ir vardinami nuo pagrindinės upės ištakų einant link žiočių. Taip pat intakai rūšiuojami pagal eilę – pagrindinės upės tiesioginiai intakai vadinami 1-os eilės, šių intakų intakai – 2-os eilės ir tt. Didelės upės gali turėti net 20 intakų eilių. Kartais intakais vadinamos ir į ežerus ar tvenkinius įtekančios upės. Priešingybė intakui yra atšaka, kuri atsišakoja nuo pagrindinės upės.
Tema: Filmai
Megalodonas 2: bedugnė (angl. Meg 2: The Trench) – 2023 m. JAV mokslinės fantastikos veiksmo filmas, kurį režisavo Ben Wheatley. Tai filmo „Megalodonas: grėsmė iš gelmių“ (2018 m.) tęsinys. Jame vaidina Jason Statham, Wu Jing, Sophia Cai, Page Kennedy, Sergio Peris-Mencheta, Skyler Samuels ir Cliff Curtis. Kaip ir ankstesniame filme, siužetas sukasi apie mokslininkų grupę, kuri turi aplenkti ir perplaukti megalodonus, kai piktavališka kasybos operacija kelia grėsmę jų misijai ir priverčia juos stoti į mūšį dėl išlikimo. 2018 m. spalį paskelbta, kad po pirmojo filmo sėkmės kino teatrų kasose pradedamas kurti tęsinys. Wheatley režisieriaus poste pakeitė Jon Turteltaub, o scenarijų rašė sugrįžę scenaristai Dean Georgaris, Jon Hoeber ir Erich Hoeber. Filmavimas vyko įvairiose Azijos vietose ir Londone nuo 2022 m. vasario mėn. iki 2022 m. gegužės mėn. Filmo pasaulinė premjera įvyko 2023 m. birželio 9 d. Tarptautiniame Šanchajaus kino festivalyje, o Jungtinėse Amerikos Valstijose jis išleistas 2023 m. rugpjūčio 4 d. Jis sulaukė nevienareikšmiškų arba neigiamų kritikų vertinimų ir visame pasaulyje uždirbo 395 mln. dolerių.
Tema: Upės
Ordas (angl. Ord River) – upė šiaurės vakarų Australijoje, Vakarų Australijos valstijoje, Kimberlio regione. Ilgis 650 km, baseino plotas apytikriai 55 100 km². Prasideda Alberto Edvardo kalnagūbryje, aukštupyje teka tarpekliais į rytus, vidurupyje – savanomis ir miškais į šiaurę, žemupyje – aliuvinėmis lygumomis į šiaurės vakarus. Įteka į Kembridžo įlanką (Juozapo Bonaparto įlankos dalis), sudaro deltą. Žemo debito sąlygomis žemupį veikia jūros potvyniai (iki 8 m), į upę plūsta sūrus jūros vanduo. Prie Kananaros Ordas dvejose vietose patvenktas, įrengtos drėkinimo sistemos. Prieš užtvankų įrengimą drėgnuoju sezonu patirdavo niokojančių potvynių, sausuoju – beveik išdžiūdavo. Svarbiausi intakai: Denamas, Sterlingas, Pantonas, Vilsonas, Lanko upė, Nikolsonas ir Elvairas. Dalis aukštupio teka Pasaulio paveldo sąraše esančio Purnululu nacionalinio parko pakraščiu. Upę 1879 m. atrado australų tyrinėtojas Aleksandras Forestas (Alexander Forrest). Pavadinta tuometinio Vakarų Australijos gubernatoriaus Hario Ordo (Harry Ord) garbei.
Tema: Paukščiai
Kragai (Podiceps) – kraginių paukščių būriui (Podicipediformes) priklausanti vandens paukščių gentis. Jos atstovai peri Eurazijoje, Šiaurės ir Pietų Amerikoje. Daugelis šiaurės pusrutulyje gyvenančių rūšių žiemą migruoja į pietus. Peri apžėlusiuose gėluose ežeruose, lizdą suka pakrančių žolynuose. Minta žuvimi. Genčiai priklauso 9 rūšys.
Tema: Futbolas
2025–2026 m. Premjer-Liha (ukr. Українська Прем'єр-ліга 2025—2026) – aukščiausioji Ukrainos futbolo lyga. Dėl rėmimo sutarčių oficialiai vadinama 2025–2026 m. VBET Ukrainos Premjer-Liha. Sezonas prasidėjo 2025 m. rugpjūčio 1 d. ir baigsis 2026 m. gegužės 24 d. Kijevo „Dinamo“ gynė 2024–2025 m. čempionų titulą. Čempionatas vyko karo sąlygomis, o turėjusios vykti supertaurės rungtynės nevyko saugumo sumetimais.
Tema: Politikai
Gastonas Tong Sangas (pranc. Gaston Tong Sang; g. 1949 m. rugpjūčio 7 d. Bora-Bora komunoje) – buvęs Prancūzijos Polinezijos prezidentas. Liaudies judėjimo partijos narys, buvęs Maupiti ir Bora-Bora komunų meras. 2006 m. gruodžio 13 d. laimėjo Prancūzijos Polinezijos prezidento rinkimus (31 parlamento balsu prieš 26) ir gruodžio 26 d. pradėjo eiti šias pareigas (pakeitė iki tol valdžiusį Oscar Temaru). Iki tampant prezidentu ėjo įvairias pareigas valstybės tarnyboje: buvo ministru (planavimo ir urbanizacijos, energetikos), meru ir kt.
Tema: Upės
Uhamas (pranc. Ouham) arba Bahr Sara – upė Centrinėje Afrikoje, Šario kairysis intakas. Prasideda Centrinės Afrikos Respublikoje, aukštumose tarp Nanos-Mamberės ir Uhamo-Pendės prefektūrų. Teka į šiaurės rytus, vėliau pasuka į šiaurę ir teka Čado teritorija. Įteka į Šarį į šiaurės vakarus nuo Sarho, netoli Mandos. Didžiausi intakai: Baba, Fafa (dešinieji), Nana Barja (kairysis). Uhamas vandeningiausias būna rugpjūčio–lapkričio laikotarpiu, o didžiausias debitas (1430 m³/s) būna rugsėjį. Nusenka vasario–birželio laikotarpiu (debitas balandį 66 m³/s). Miestai prie Uhamo: Bozumas, Bosangoa, Ndumbu, Uogas (CAR), Moisala, Bedaja (Čadas).
Tema: Rašytojai
Jurgis Savickis (1890 m. gegužės 4 d. Pagausančio dvaras, Ariogalos valsčius, Rusijos imperija – 1952 m. gruodžio 22 d. Rokbriun Kap Martenas, Ero departamentas, Langedokas-Rusijonas, Prancūzija) – lietuvių diplomatas, rašytojas, lietuvių prozos modernintojas, artimas ekspresionizmui.
Tema: Politikai
Maiklas Ričardas Pompeo (angl. Michael Richard Pompeo, g. 1963 m. gruodžio 30 d.) – JAV politikas, karininkas, teisininkas, buvęs JAV valstybės sekretorius (2018–2021 m.). Maikas Pompeo taip pat yra buvęs JAV karininkas bei Centrinės žvalgybos valdybos direktorius, ėjęs pareigas nuo 2017 metų sausio iki 2018 metų balandžio mėnesio. 2011–2017 metais Maikas Pompeo ėjo JAV Atstovų Rūmų nario pareigas (atstovavo Kanzaso 4-ąją kongresinę apygardą). Jis taip buvo Kanzaso atstovas Respublikonų Nacionaliniame komitete bei Italijos amerikiečių kongresinės delegacijos narys. Pompeo taip pat yra Respublikonų partijos viduje veikiančio Arbatos partijos judėjimo narys.
Tema: Filmai
Kam girnos muzika – pirmasis režisieriaus Antano Maciulevičiaus trumpametražis filmas, sukurtas 1972 m. (35 mm kino juosta, kamera „Konvas“). Malūnininko vaidmens atlikėjas – D. Samėnas, dainos atlikėjas – Vytautas Kernagis.
Tema: Filmai
Pjūklas (angl. Saw) – 2004 m. JAV siaubo filmas. Filmo režisierius – James Wan; tai buvo pirmasis pilnametražis režisieriaus darbas. Scenarijaus autorius Leigh Whannell, pagrindinius vaidmenis atliko: Cary Elwes, Danny Glover, Monica Potter, Michael Emerson, Ken Leung ir Tobin Bell. 2005 m. pasirodė filmo tęsinys – „Pjūklas 2“.
Tema: Politikai
Konradas fon Dresleris (1885 m. kovo 28 d. Šereitlaukyje, Vokietijos imperija – 1955 m. lapkričio 30 d. Velgene prie Ebstorfo, Vakarų Vokietija) – dvarininkas, politikas, Klaipėdos krašto seimelio pirmininkas, Klaipėdos krašto grąžinimo Vokietijai iniciatorius, aktyvus nacistas.
Tema: Medicina
Radiologija – biologijos ir medicinos mokslų šaka, tirianti jonizuojančiosios spinduliuotės poveikį sveikatai, jos panaudojimą medicinoje, technikoje, agronomijoje, paleontologijoje, fizikoje, dailėtyroje, statybos pramonėje ir kitur. Skirstoma į šias disciplinas: medicininę radiacinė fizika ir technika, rentgenologiją, radionuklidinė diagnostika, radiacinė higiena, radiobiologiją, spindulių terapiją. Radiologijos pradininkais laikomi – Vilhelmas Rentgenas, 1895 m. atradęs rentgeno spindulius, ir Antuanas Henris Bekerelis, 1896 m. atradęs urano radioaktyvumą. Medicininė radiologija prasidėjo nuo radiografijos, tačiau šiandien mokslas apima visus būdus, kuriais gaunamas vaizdas, tame tarpe ir nenaudojančius elektromagnetinės spinduliuotės (pvz., ultragarso ir magnetinio rezonanso tomografija), taip pat kompiuterinę tomografiją, fluoroskopiją ir branduolinę mediciną, įskaitant pozitronų emisijos tomografiją. 1896 m. Vilniaus medicinos draugijos posėdyje Sankt Peterburgo universiteto fizikos laboratorijos darbuotojas A. Geršunas perskaitė pranešimą apie rentgeno spindulius, pademonstruodamas, kaip atliekama plaštakos su įstrigusia adata rentgenograma. Pirmąjį rentgeno kabinetą Lietuvoje 1896 m. atidarė F. Dembovskis Vilniuje. P. Kalvaitytės duomenimis, 1922 m. Lietuvoje veikė 6 rentgeno aparatai.
Tema: Filmai
Aladinas (angl. Aladdin) – 1992 m. JAV muzikinis animacinis filmas. Filmas pastatytas Volto Disnėjaus animacijos studijoje, kino teatruose pasirodė 1992 m. lapkričio 25 d.
Tema: Paukščiai
Uralinė pelėda (Strix uralensis) – pelėdinių (Strigidae) šeimos plėšrus paukštis. Patelės yra stambesnės už patinėlius. Uralinių pelėdų kūno ilgis 50-62 cm, sparnai 35-40 cm, ištiestų sparnų tarpugaliai 103-124 cm, uodega 30 cm. Patelių svoris 630-1150 g (iki 1300 g tarp Strix uralensis macroura porūšio), patinėliai smulkesni ir sveria 570-850 g. Kūno viršutinė pusė balsva, išmarginta tamsiomis išilginėmis dėmėmis; pilvinė balsva su aiškiomis pailgomis tamsiomis dėmėmis. Skruostų diskas apvalus, pilkas. Uodega ilga, skersai dryžuota, galas balsvas. Kojos plunksnotos iki pirštų. Gyvena brandžiuose miškuose. Kadangi Lietuva yra jos paplitimo arealo vakariniame pakraštyje, ši pelėda čia yra labai reta, nėra duomenų apie perinčius šiuos paukščius. Lietuvoje kiek dažniau stebimos Švenčionių, Biržų, Pasvalio rajonų savivaldybėse.
Tema: Kalnai
Judėjos kalnai arba Hebrono aukštumos (arab. جبال الخليل = Jibal al-Khalil, hebr. ‏הרי יהודה‎‏‎ = Harei Yehuda) – kalnagūbris Artimuosiuose Rytuose, Izraelio ir Vakarų Kranto (Palestina) teritorijose, Judėjos istorinėje žemėje. Driekiasi iš šiaurės ir pietus ir skiria Judėjos dykumą ir Jordano slėnį rytuose nuo Šfelos pakrančių lygumos vakaruose. Aukštis pasiekia 1000 m. Kalnus dengia raudonžemiai, po kuriais slūgso klintys. Paplitę karstiniai reiškiniai. Teka Nahal Soreko upelis. Kalnus dengia daugiausia miškai, krūmynai, stepių augmenija. Judėjos kalnuose įsikūrusi Jeruzalė, Ramala, papėdėje yra Betliejus, Hebronas.
Tema: Futbolas
Komandos kapitonas – garbės vardas, skiriamas vienam sporto komandos nariui. Dažniausiai komandos kapitonas yra atsakingas už komandinį žaidimą bei strategijos koregavimą žaidimo metu. Kai kurių sporto šakų taisyklėmis komandos kapitonui numatyta galimybė diskutuoti su teisėjais dėl taisyklių interpretavimo. Kai kuriose sporto šakose kapitonas būtinai turi būti aikštėje (futbolas), tokiu atveju pakeitus ar pašalinus kapitoną, kapitonu paskiriamas kitas žaidėjas. Kitose sporto šakose kapitonas paskiriamas visoms rungtynėms (krepšinis, ledo ritulys), todėl kartais jis gali ir nebūti aikštėje.
Tema: Upės
Žydrasis Nilas (arab. النيل الأزرق = an-Nīl al-Āzraq, amhar. ዓባይ = ʿAbbay) – upė Etiopijoje ir Sudane; didžiausias, dešinysis Nilo intakas. Prasideda Čoke kalnuose Mažojo Abajaus pavadinimu, prateka Tanos ežerą, esantį 1800 m aukštyje virš jūros lygio (kartais ežeras laikomas Žydrojo Nilo pradžia). Iš pradžių nuo Tanos jis teka į pietus, paskui pasuka į vakarus per Etiopiją ir galiausiai į šiaurės vakarus į Sudaną. Prie Chartumo Žydrasis Nilas įteka į Baltąjį Nilą (nuo šios santakos pastarasis vadinamas tiesiog Nilu). Svarbiausi intakai: Rahadas ir Dinderas (dešinieji). Gausiausia upės tėkmė lietingojo sezono metu (nuo liepos iki rugsėjo); tuo metu Žydrasis Nilas tiekia apie 2/3 vandens į bendrąjį Nilą. Vidutinis upės debitas žiotyse 1650 m³/s (didžiausias 6000 m³/s, minimalus 130 m³/s). Iki 1970 m,, kol nebuvo pastatyta Asuano užtvanka, Žydrasis Nilas sukeldavo gausius potvynius Egipte. Sudane ties Roseiresu ir Senaru yra pastatytos užtvankos, užtikrinančios Geziros regiono irigaciją. Žydrasis Nilas laivuojamas 580 km nuo žiočių.
Tema: Rašytojai
Pablo Neruda (1904 m. liepos 12 d. Paralyje, Čilėje – 1973 m. rugsėjo 23 d. Čilės Santjage) – Čilės rašytojo Ricardo Eliecer Neftalí Reyes Basoalto slapyvardis. Neruda šį slapyvardį pasirinko pagal čekų rašytojo ir poeto Jano Nerudos pavardę. Vėliau šis jo pseudonimas tapo legalia pavarde. Laikomas vienu didžiausių XX a. poetų, kūrusių ispanų kalba. Neruda buvo produktyvus rašytojas, kūręs erotiškus meilės, siurrealistinius ir netgi politinius eilėraščius, istorines – epines poemas. Kolumbietis romanistas Gabrielis Garsija Markesas yra pavadinęs Nerudą didžiausiu XX a. poetu. 1971 m. Pablo Nerudai įteikta Nobelio literatūros premija. Pablo Neruda pasižymėjo tvirtais politiniais įsitikinimais, Čilės kongrese atstovavo Čilės komunistų partijai. Buvo ištremtas iš šalies. Vikicitatos
Tema: Filmai
Kūrėjas (angl. The Creator) – 2023 m. JAV mokslinės fantastikos veiksmo trileris, kurį prodiusavo ir režisavo Gareth Edwards, kartu su Chris Weitz parašęs scenarijų. Jame vaidina John David Washington, Gemma Chan, Ken Watanabe, Sturgill Simpson, Allison Janney ir Madeleine Yuna Voyles (jos debiutas kine). Veiksmas vyksta 2070 m., praėjus 15 metų po branduolinio sprogimo Los Andžele ir karo su dirbtiniu intelektu. Buvęs specialiųjų pajėgų agentas užverbuojamas medžioti ir nužudyti „Kūrėją“, kuris sukūrė paslaptingą ginklą, galintį užbaigti karą. Filmo kūrimas prasidėjo 2019 m. lapkritį, kai G. Edwards pasirašė sutartį režisuoti pavadinimo neturintį mokslinės fantastikos projektą bendrovei „New Regency“, apie kurį oficialiai paskelbta 2020 m. vasarį. J. D. Washington prisijungė prie filmo kaip pagrindinis aktorius 2021 m. gegužę. Filmavimas prasidėjo 2022 m. sausį Tailande ir baigėsi gegužę. Jį Jungtinėse Amerikos Valstijose 2023 m. rugsėjo 29 d. išleido „20th Century Studios“. Lietuvos kino teatruose filmas pasirodė spalio 6 d. Filmas uždirbo tik 104 milijonus dolerių, tačiau kritikai apie jį atsiliepė iš esmės teigiamai.